פיונה מיי

פיונה מרסיה מיי יאפיקינו (באיטלקית: Fiona Marcia May Iapichino; נולדה ב-12 בדצמבר 1969) היא אתלטית ילידת אנגליה שייצגה את איטליה. היא פעמיים אלופת עולם (גטבורג 1995 ואדמונטון 2001) ופעמיים ברציפות סגנית אלופה אולימפית (אטלנטה 1996 וסידני 2000) בקפיצה לרוחק. מיי נולדה בסלאף שבמחוז ברקשייר, אנגליה להורים ג'מייקנים. בשנת 1994 קיבלה אזרחות איטלקית לאחר שנישאה לג'יאני יאפיקינו, מאמן קפיצה במוט איטלקי והחלה לייצג את איטליה בתחרויות הבינלאומיות (אז היא ייצגה את בריטניה ואנגליה). בתם היא הקופצת לרוחק לאריסה יאפיקינו. באליפות העולם לנוער שנערכה בסדברי (כיום גרייטר סדברי), קנדה, בשנת 1988 זכתה מיי במדליית זהב בקפיצה לרוחק בתוצאה של 6.88 מטר. באולימפיאדת סיאול (1988) סיימה מיי במקום שישי בקפיצה לרוחק בתוצאה של 6.62 מטר, בשלב המוקדמות היא קבעה תוצאה של 6.66 מטר. במשחקי חבר העמים הבריטי שנערכו באוקלנד, ניו זילנד בסוף ינואר 1990 זכתה מיי במדליית ארד בקפיצה לרוחק בתוצאה של 6.55 מטר ובאליפות אירופה באתלטיקה שנערכה בספליט, לשעבר יוגוסלביה בסוף אוגוסט אותה שנה היא סיימה במקום שביעי בתוצאה של 6.77 מטר. באליפות העולם באתלטיקה שנערכה בטוקיו, יפן בשנת 1991 סיימה מיי במקום 19 בקפיצה לרוחק בתוצאה של 6.54 מטר. באולימפיאדת ברצלונה (1992) פסלה מיי את קפיצתה הראשונה בשלב המוקדמות ובשל פציעה לא המשיכה את התחרות. באליפות העולם באתלטיקה שנערכה בשטוטגרט, גרמניה בשנת 1993 סיימה מיי במקום 14 בקפיצה לרוחק בתוצאה של 6.42 מטר. באליפות אירופה באתלטיקה שנערכה בהלסינקי, פינלנד בשנת 1994 זכתה מיי במדליית ארד בקפיצה לרוחק בתוצאה של 6.90 מטר. באליפות העולם באתלטיקה שנערכה בגטבורג, שוודיה בשנת 1995 זכתה מיי במדליית זהב בקפיצה לרוחק בתוצאתה של 6.98 מטר, לפני ניורקה מונטלבו מקובה (6.86 מטר) ואירינה מושאילובה מרוסיה (6.83 מטר). באולימפיאדת אטלנטה (1996) זכתה מיי במדליית כסף בקפיצה לרוחק בתוצאה של 7.02 מטר, אחרי צ'יומה אג'ונווה מניגריה (7.12 מטר) ולפני ג'קי ג'וינר קרסי מארצות הברית (7.00 מטר). באליפות העולם באתלטיקה שנערכה באתונה, יוון בשנת 1997 זכתה מיי במדליית ארד בקפיצה לרוחק בתוצאתה של 6.91 מטר, אחרי לודמילה גלקינה מרוסיה (7.05 מטר) וניקי קסנתו מיוון (6.94 מטר) ולא הצליחה להגן על תוארה. בתחרות שנערכה בסנקט פטרבורג, רוסיה ביוני 1998 קבעה מיי בקפיצה משולשת שיא אישי חדש של 14.65 מטר, תוצאה שדירגה אותה בסוף השנה במקום החמישי בעולם. באליפות אירופה באתלטיקה שנערכה בבודפשט, הונגריה באוגוסט אותה שנה היא זכתה במדליית כסף בקפיצה לרוחק בשיא לאומי חדש של 7.11 מטר, אחרי הייקה דרקסלר מגרמניה (7.16 מטר) ולפני לודמילה גלקינה (7.06 מטר). באליפות העולם באתלטיקה שנערכה בסביליה, ספרד בשנת 1999 זכתה מיי במדליית כסף בקפיצה לרוחק בתוצאתה של 6.94 מטר, אחרי ניורקה מונטלבו שייצגה את ספרד (7.06 מטר) ולפני מריון ג'ונס מארצות הברית (6.83 מטר). יומיים לפני כן בשלב המוקדמות היא קבעה תוצאה של 7.04 מטר. באולימפיאדת סידני (2000) זכתה מיי בפעם השנייה במדליית כסף בקפיצה לרוחק בתוצאה של 6.92 מטר, אחרי הייקה דרקסלר (6.99 מטר) ולפני טטיאנה קוטובה מרוסיה (6.83 מטר). באליפות העולם באתלטיקה שנערכה באדמונטון, קנדה בשנת 2001 זכתה מיי בפעם השנייה במדליית זהב בקפיצה לרוחק בתוצאה של 7.02 מטר, לפני טטיאנה קוטובה (7.01 מטר) ואלופת העולם היוצאת ניורקה מונטלבו (6.88 מטר). באליפות העולם באתלטיקה שנערכה בפריז, צרפת בשנת 2003 סיימה מיי במקום תשיעי בקפיצה לרוחק בתוצאה של 6.46 מטר ולא הצליחה להגן על תוארה. בשלב המוקדמות היא קבעה תוצאה של 6.57 מטר, באולימפיאדת אתונה (2004) היא סיימה במקום 27 בתוצאה של 6.38 מטר ובאליפות העולם באתלטיקה שנערכה בהלסינקי בשנת 2005 היא סיימה מיי במקום 15 בתוצאה של 6.51 מטר. קפיצה לרוחק: 7.11 מטר (1998) קפיצה משולשת: 14.65 מטר (1998) מדיה וקבצים בנושא פיונה מיי בוויקישיתוף פיונה מיי, באתר הוועד האולימפי הבין-לאומי פיונה מיי, באתר olympedia.org פיונה מיי, באתר התאחדות האתלטיקה הבין-לאומית פיונה מיי, באתר Track and Field (נשים)